**Yieldco** on kassavirtaa tuottavia varoja omistava julkisesti noteerattu yritys, joka maksaa osinkoja säännöllisesti. Yieldco-yrityksen listaaminen vapauttaa pääomaa, ja listaamisesta saatavaa pääomaa käytetään uusiutuvan energian projektien rakentamiseen. Yieldco-yritys on pörssiyhtiö, joka voi rahoittaa varojen hankkimisen laskemalla liikkeelle uusia osakkeita tai joukkolainoja. Yieldco ei ole verotus- tai kirjanpitotermi. Yieldco-yritys muistuttaa MLP- ja REIT-yrityksiä.

Historia
--------

Kanadalainen Brookfield Renewable Energy Partners vuodelta 1999 oli ensimmäinen yieldco. NRG Yield oli ensimmäinen yhdysvaltalainen yieldco ja sen listautuminen heinäkuussa 2013 käynnisti yieldco-trendin. Yieldcon avulla pääoman kustannus aleni. Yieldco-idean esitteli vuonna 2013 KeyBanc-pankki, ja avusti NRG Yieldin muodostamisessa. Tämän jälkeen Wall Street omaksui idean ja syntyi buumi.

Vuoden 2015 kesällä yieldco-yritysten arvostukset alkoivat laskea. Heinäkuun lopusta syyskuun puoliväliin yieldcojen osakekurssit laskivat yli 50 prosenttia. Öljyn hinnan lasku ja öljyalalla toimivien MLP-yritysten arvostusten lasku tarttui uusiutuvan energian yieldco-yritysten osakkeisiin. Nouseva korkotaso on uhka yieldco-yritysten tulevaisuudelle. Loppuvuodesta 2015 espanjalainen Abengoa-yritys hakeutui konkurssiin, mutta sen yieldco jäi jäljelle. Abengoa Yieldin kurssilasku vaikutti koko yieldco-sektoriin.

Käyttötarkoitus
---------------

Yieldco-yrityksiä käytetään voimalaitosten omistamiseen erityisesti uusiutuvan energian alalla. Yrityksen tulot ovat peräisin voimalaitosten tuottaman sähkön myynnistä. Aurinkoenergiayhtiöt ovat listanneet pörsseihin uusiutuvan energian voimalaitoksia omistavia yieldco-yrityksiä. Tällöin voimalaitoksia rakentava yritys on usein yieldcon sponsorina. Yieldco voi hankkia voimalaitoksia sponsorin lisäksi kolmansilta osapuolilta. On myös sponsorittomia yieldcoja. Yieldco on sponsorinsa rakentamien voimalaitosten ostaja. Yieldco mahdollistaa että vähäriskiset voimalaitokset ovat erillään riskisemmästä projektinkehityksestä, jolloin vähäriskisille voimalaitoksille voidaan saada korkeampi arvostus erillisenä entiteettinä. Toisaalta yieldcon listaaminen pörssiin antaa listaavalle taholle pääomaa projektinkehitykseen.

CAFD ja osingot
---------------

Yieldco-yrityksen jakokelpoisista varoista käytetään termiä *Cash Available For Distribution* (CAFD). Yieldco maksaa 70–90 prosenttia CAFD:stä osinkoina. Loput CAFD:stä yritys uudelleeninvestoi. Yieldcon CAFD:n ja osinkojen on tarkoitus kasvaa ajan kuluessa. Yieldcon maksamat osingot eivät ole tavanomaisen osingonjaon mukaisesti peräisin voitoista. Tappiollinenkin yieldco-yritys voi etenkin varoista tehtävien poistojen ansiosta maksaa osinkoja. Yieldco-yritysten osinkotuotot ovat noin 3–5 prosenttia vuodessa ja osingon kasvunopeus 8–15 prosenttia vuodessa. Yieldco-yrityksistä jotkin ovat hyödyntäneet *Incentivized Distribution Rights* (IDR) -oikeuksia, jotka oikeuttavat sponsorin/emoyhtiön saamaan suurempia osinkoja, kun osingon kasvattamisessa on onnistuttu listautumisannissa määritellysti. Ensimmäinen IDR-oikeuksia hyödyntänyt yieldco oli NextEra Energy Partners.

Luettelo yieldcoista
--------------------

* NextEra Energy Partners
* NRG Yield
* Brookfield Renewable Energy Partners
* TransAlta Renewables
* Pattern Energy Group
* Abengoa Yield PLC
* Hannon Armstrong Sustainable Infrastructure
* TerraForm Power
* TerraForm Global
* 8point3 Energy Partners

Tulevat tai todennäköiset yieldcot
----------------------------------

* Canadian Solarin yieldco
* Jinko Solarin yieldco
* Trina Solarin yieldco

Lähteet
-------

1. ↑  The growth of new yieldcos is not slowing! — Renewable Energy Yieldco Conference
2. 1 2 3  A Deeper Look into Yieldco Structuring | Renewable Energy Project Finance (Arkistoitu – Internet Archive)
3. ↑
4. ↑   (Arkistoitu – Internet Archive)
5. ↑  NRG's 18 months of experience provides lesson on 'yieldcos' - Houston Chronicle
6. 1 2  Goldman Sachs | Clean Energy - Clean Energy
7. ↑  Yieldco expansion to continue | Windpower Monthly
8. ↑
9. ↑  A Peek into YieldCo’s Relative Cost of Capital: An Analysis of a Recent Transaction | Renewable Energy Project Finance (Arkistoitu – Internet Archive)
10. ↑  News Of The Yieldco’s Demise Has Been Greatly Exaggerated (Arkistoitu – Internet Archive)
11. ↑
12. 1 2  Yieldco slump raises questions over future profits | Windpower Monthly
13. ↑  FINANCE: Much-loved investment tool for renewables is oil's latest victim - Wednesday, September 16, 2015 - www.eenews.net
14. ↑  Higher Interest Rates Pose Threat to $28 Billion Yieldco Market - Bloomberg
15. ↑  As Abengoa Struggles, Abengoa Yield Makes Plans for Future - Bloomberg
16. ↑  Bloomberg New Energy Finance Summit, "Investment Yield Vehicles" Gather Speed at BNEF... *bnefsummit.tumblr.com*.  Arkistoitu 14.7.2014. Viitattu 28.12.2015.
17. ↑  SunEdison solar yieldco TerraForm Power files for a $50 million IPO *NASDAQ.com*.  29 May 2014.
18. ↑  Update: First Solar and SunPower’s YieldCo, 8point3, Raises $420M *greentechmedia.com*.
19. ↑
20. ↑  Jinko Solar plans YieldCo IPO | News | IJGlobal
21. ↑

Aiheesta muualla
----------------

* National Renewable Energy Laboratory: A Deeper Look into Yieldco Structuring (Arkistoitu – Internet Archive) (englanniksi)
* PV Magazine: Solar goes public: The rise of yieldcos (englanniksi)
* Renewable Energy World: Understanding the Yieldco Structure for Renewable Energy Project Finance (Arkistoitu – Internet Archive) (englanniksi)
* Renewable Energy World: Why the Future of the Yieldco Is at Risk (Arkistoitu – Internet Archive) (englanniksi)
* Renewable Energy World: What Yieldco Managers Are Saying About The Market Meltdown (Arkistoitu – Internet Archive) (englanniksi)
* Chadbourne: Yield cos: State of Play[vanhentunut linkki] (englanniksi)